钦定古今图书集成/历象汇编/乾象典/第051卷 > 昴宿
## 钦定古今图书集成/历象汇编/乾象典/第051卷 > 昴宿

按《书经虞书尧典》：“日短星昴，以正仲冬。”

〈蔡注〉西方白虎七宿之昴星，冬至昏之中星。

按《诗经召南小星》：“嘒彼小星，维参与昴。”

按：《尔雅释天》：“大梁，昴也，西陆昴也。”

〈注〉昴，西方之宿，别名“旄头。”〈疏〉十二次之分：大梁，赵也。大梁，昴之次名也。昴，西方之宿名也。昴又谓之西陆。昭四年《左传》云：“古者日在北陆，而藏冰西陆

“朝觌而出之。” 又《十一年传》云：“岁及大梁、蔡复，楚凶。” 是昴星之名凡三。

按《尚书考灵耀》：“主冬者，昴昏中可以收敛也。”

按：《大戴礼夏小正》：“四月昴则见。”

按《星经》阙。

按《史记天官书》：“昴曰，髦头胡星也，为白衣会。”

〈注〉《正义》曰：“昴七星为髦头胡星，亦为狱事。”

按：《汉书天文志》同。

按《晋书天文志》：“昴七星，天之耳目也，主西方，主狱事。
又为旄头，胡星也。昴毕间为天街，天子出旄头罕毕
以前驱，此其义也，黄道之所经也。”

按：《隋书天文志》同。

按《宋史天文志》：“汉永元铜仪，昴宿十二度，唐开元游
仪十一度。旧去极七十四度。景祐测验，昴宿十一度，
距西南星去极七十一度。”

按《观象玩占》，“昴七星曰旄头，一曰天器，一曰天狱，一
曰天厨，一曰天路”，水星也。昴为天耳目，又为白衣聚，
主兵丧，主口舌奏对主狱事。其下九尺，为日月五星
中道。中二星为天街，阴阳之所分。